กรุงศรีผุดกองทุนทุกสัปดาห์
บลจ.กรุงศรี รุกออกกองทุนประเภทกำหนดอายุการลงทุนทุกสัปดาห์ ประเดิม 3 เดือน จ่าย 3% “ธนชาต” ส่ง 6 เดือน 3.4%
5 ม.ค. 2555

บลจ.กรุงศรี รุกออกกองทุนประเภทกำหนดอายุการลงทุนทุกสัปดาห์ ประเดิม 3 เดือน จ่าย 3% “ธนชาต” ส่ง 6 เดือน 3.4%
นายฉัตรพี ตันติเฉลิม ประธานเจ้าหน้าที่บริหาร บริษัท หลักทรัพย์จัดการกองทุน (บลจ.) กรุงศรี เปิดเผยว่า กองทุนตราสารหนี้เป็นทางเลือกสำหรับการกระจายการลงทุนเพื่อรองรับมาตรการลดวงเงินคุ้มครองเงินฝากของสถาบันการเงินเหลือไม่เกิน 1 ล้านบาทต่อคนต่อสถาบันการเงินที่จะมีผลในวันที่ 11 ส.ค. 2555 นี้ บริษัทมีแผนออกกองทุนตราสารหนี้ที่มีกำหนดครบอายุทาง บลจ.กรุงศรี จะมีการเสนอขายกองทุนใหม่ทุกสัปดาห์ตลอดปี 2555
สำหรับกองทุนแรกของปีนี้คือ กองทุนเปิดกรุงศรีตราสารหนี้ 3M3 (KFFIX 3M3) ผลตอบแทนสูงกว่าอัตราดอกเบี้ยเงินฝาก โดยกองทุนมีอายุโครงการประมาณ 3 เดือน ลงทุนในตราสารหนี้ในประเทศ 56% ของมูลค่าสินทรัพย์สุทธิ ส่วนที่เหลือลงทุนในเงินฝากธนาคาร Union National Bank สหรัฐอาหรับเอมิเรตส์ และเงินฝากธนาคาร Bank of China ผลตอบแทนประมาณ 3% ต่อปี
นายสุรธีร์ กิตติวรวงศ์ ผู้ช่วยกรรมการผู้จัดการ บลจ.ธนชาต กล่าวว่า บริษัทจะเสนอขายกองทุนเปิดธนชาต Fixed Income 5 (Tfixed Income 5) ระยะเวลาลงทุน 6 เดือน ผลตอบแทนประมาณ 3.4% ต่อปี ลงทุนในเงินฝากสกุลเงิน AED ธนาคาร Union National Bank ประมาณ 20.50% ลงทุนในเงินฝากสกุลเงิน AED ธนาคาร First Gulf Bank 24% ลงทุนในพันธบัตรธนาคารแห่งประเทศไทย ประมาณ 7.4% ลงทุนในตั๋วแลกเงินภาคเอกชน 48% และที่เหลือฝากเงินธนาคารพาณิชย์ในประเทศ เสนอขายครั้งเดียววันที่ 49 ม.ค. 2555